തിരുവനന്തപുരം: സര്ക്കാരിന് ഇടപെടാന് കഴിയുന്ന മേഖലകളിലൊക്കെ പുതിയ പൊതുമേഖലാ സ്ഥാപനങ്ങള് ആരംഭിക്കേണ്ടതുണ്ട്: മുഖ്യമന്ത്രി തിരുവനന്തപുരം: സര്ക്കാരിന് ഇടപെടാന് കഴിയുന്ന മേഖലകളിലൊക്കെ പുതിയ പൊതുമേഖലാ സ്ഥാപനങ്ങള് ആരംഭിക്കേണ്ടതുണ്ടെന്ന് മുഖ്യമന്ത്രി പിണറായി വിജയന് പറഞ്ഞു. കാസര്കോട് ഇലക്ട്രിക്കല് മെഷീന്സ് ലിമിറ്റഡ് സംസ്ഥാന സര്ക്കാര് ഏറ്റെടുക്കുന്ന ചടങ്ങ് ഉദ്ഘാടനം ചെയ്യുകയായിരുന്നു അദ്ദേഹം. എല്ലാ പൊതുമേഖലാ സ്ഥാപനങ്ങളും ലാഭത്തിലാക്കുകയാണ് സര്ക്കാരിന്റെ ലക്ഷ്യം. പൊതുമേഖലാ സ്ഥാപനങ്ങളുടെ പ്രവര്ത്തനം വൈവിധ്യവത്ക്കരിക്കുകയും വിപുലീകരിക്കുകയും ചെയ്യും. ഓരോ സ്ഥാപനത്തിന്റേയും വിപുലമായ മാസ്റ്റര്പ്ളാന് പ്രസിദ്ധീകരിക്കുമെന്ന് മുഖ്യമന്ത്രി പറഞ്ഞു. ഇ.എം.എല് പുനരുദ്ധാരണത്തിന് ആവശ്യമായ 43 കോടി രൂപയും മുന്കാലങ്ങളില് കമ്ബനിക്കുണ്ടായ 34 കോടി രൂപയുടെ ബാധ്യതയും ചേര്ത്ത് 77 കോടി രൂപ ചെലവഴിച്ചാണ് സര്ക്കാര് സ്ഥാപനം ഏറ്റെടുക്കുന്നത്. കഴിഞ്ഞ രണ്ടു വര്ഷമായി തൊഴിലോ ശമ്ബളമോ ഇല്ലാതെ കഷ്ടപ്പെട്ടിരുന്ന ജീവനക്കാരുടെ ശമ്ബളക്കുടിശികയായ 14 കോടി രൂപയും സര്ക്കാര് നല്കും. നമ്മുടെ പൊതുമേഖലാ സ്ഥാപനങ്ങളെ രാജ്യത്തിന് മാതൃകയാകും വിധം ഉയര്ത്തിക്കൊണ്ടുവരാണ് സര്ക്കാര് ശ്രദ്ധിക്കുന്നത്.കേരള സര്ക്കാരിന്റെ ഉടമസ്ഥതയിലുള്ള ഇ. എം. എല് 2010ലാണ് ബി. എച്ച്. ഇ. എലിന് കൈമാറുന്നത്. 55 ശതമാനം ഓഹരി ബി എച്ച് ഇ എലിനും ബാക്കി സംസ്ഥാന സര്ക്കാരിനുമായിരുന്നു. കൂടുതല് വൈവിധ്യവത്ക്കരം ലക്ഷ്യമിട്ടാണ് ഇത്തരമൊരു കൈമാറ്റം നടന്നത്. എന്നാല് പ്രതീക്ഷിച്ച നേട്ടം ഇ. എം. എലിന് ലഭിച്ചില്ല. തുടര്ന്നാണ് സ്വകാര്യവത്ക്കരണ നീക്കം ഉണ്ടായതെന്ന് മുഖ്യമന്ത്രി പറഞ്ഞു. ആദ്യ ഘട്ടത്തില് പൊതുമേഖലാ സ്ഥാപനങ്ങള് കൂടുതല് ശക്തിപ്പെട്ടു വരണമെന്ന നയമാണ് രാജ്യം അംഗീകരിച്ചിരുന്നത്. ആഗോളവത്ക്കരണ നയം അംഗീകരിച്ചതോടെ ആ സമീപനത്തില് മാറ്റമുണ്ടാവുകയും സ്വകാര്യവത്ക്കരണത്തിന് മുന്തൂക്കം ലഭിക്കുകയും ചെയ്തു. കേരളത്തിലെ ചില സ്ഥാപനങ്ങള് ഈ നയത്തിന്റെ ഭാഗമായി സ്വകാര്യവത്ക്കരിക്കാനുള്ള നീക്കം ഉണ്ടായപ്പോള് അവ നിലനിര്ത്തുന്നതിനായി സംസ്ഥാന സര്ക്കാരിന് വിട്ടു നല്കണമെന്ന് കേന്ദ്രത്തോട് അഭ്യര്ത്ഥിക്കുന്ന നില സ്വീകരിച്ചു. പാലക്കാട് ഇന്സ്ട്രമെന്റേഷന് ഫാക്ടറി സ്വകാര്യവത്ക്കരിക്കാന് ശ്രമം ഉണ്ടായപ്പോള് ഏറ്റെടുക്കാന് സംസ്ഥാന സര്ക്കാര് തയ്യാറായി. പ്രസിദ്ധമായ എച്ച്. എന്. എല് മറ്റൊരു രീതിയില് ഏറ്റെടുക്കുന്ന നിലയാണ് അവലംബിച്ചതെന്ന് മുഖ്യമന്ത്രി പറഞ്ഞു. വ്യവസായ മന്ത്രി പി. രാജീവ് ചടങ്ങില് അധ്യക്ഷത വഹിച്ചു.